Goeie nuus: Facebook-skets bring dalk liefdeDie potloodskets van Jozanne Maritz wat Pieter van der Merwe op Facebook geplaas het. Foto: Facebook Van der Merwe het ŉ ruk gelede op Jozanne Maritz (21) se aanlynprofiel afgekom deur die foto-deel toepassing Instagram. “Sy het ŉ paar van my foto’s gelike en dis hoe ek haar profiel gesien het,” het hy aan Maroela Media gesê. “Ek het op haar profiel ingegaan en na haar foto’s gekyk en my reaksie was dadelik ‘Wow! Hierdie meisie is pragtig!’” Van der Merwe het ŉ boodskap aan Maritz, glo ’n derdejaarstudent in grafiese ontwerp, op Facebook gestuur, maar sy het nie terug geantwoord nie. “Toe besluit ek dat ek nou iets sal moet doen om hierdie meisie se aandag te trek,” het hy gesê. Pieter van der Merwe. Foto: Facebook Hy het ŉ potloodskets van Maritz geteken en dit Woensdag op Facebook gedeel met die woorde: “Ek hou van hierdie meisie. Baie. Maar sy weet nie dat ek van haar hou nie… Inteendeel, sy weet nie eers regtig wie ek is nie. So…ek het hierdie potloodskets vir haar geteken. Die rede waarom ek hierdie skets geteken het, is omdat ek hoop dat ek die geleentheid sal kry om dit vir haar as geskenk te gee en dalk, net dalk, die geleentheid sal kry om hierdie pragtige meisie op ŉ afspraak te neem.” Meer as 1 300 mense het Van der Merwe se skets gedeel en dit was nie lank voor Maritz hom deur Facebook gekontak het nie. “Sy het net gesê die is skets regtig mooi en dat dit ŉ baie spesiale gebaar was,” het Van der Merwe gesê. “Daar is planne vir ŉ afspraak, dalk om ŉ koffie te gaan drink. Sy het klas in die middae, so ons sal kyk wanneer daar ŉ tydjie is. Maar ons gesels darem nou!”